

LĒMUMS

Ādažos, Ādažu novadā

2025. gada 29. maijā **Nr. 221**

**Par atlīdzību Ādažu novada pašvaldības pedagoģiski medicīniskajai komisijai**

Ādažu novada pašvaldības domes 2023. gada 23. augusta nolikuma Nr. 18 “Ādažu novada pašvaldības Pedagoģiski medicīniskās komisijas nolikums” 13. punkts nosaka, ka Pedagoģiski medicīniskās komisijas (turpmāk – Komisija) locekļi par darbu Komisijā saņem atlīdzību domes noteiktā kārtībā.

Saskaņā ar Ādažu novada pašvaldības 2021. gada 22. decembra noteikumu Nr. 11 “Ādažu novada pašvaldības atlīdzības noteikumi” 24. punktu, pašvaldības darbinieku darbu komisijās vai to sēžu protokolēšanu apmaksā ne vairāk kā 20 % apmērā no individuālās mēnešalgas, ja viņu pienākumi komisijā vai darba grupā neietilpst tiešajos amata pienākumos.

Komisijas darba specifika nosaka, ka pakalpojums sniedzams pēc pieprasījuma visa gada garumā, taču pašvaldības atlīdzības noteikumi liedz apmaksāt komisijas darbu laikā, kad Komisijas loceklis pamatdarbā atrodas atvaļinājumā. Lai nodrošinātu Komisijas pakalpojuma nepārtrauktību šādos gadījumos, ir lietderīgi slēgt uzņēmuma līgumus ar Komisijas locekļiem par pakalpojuma sniegšanu Komisijai noteikto uzdevumu izpildei. Minētā priekšlikuma īstenošanai 2025. gadā nav nepieciešami pašvaldības papildu finanšu līdzekļi.

Pamatojoties uz Pašvaldību likuma 4. panta pirmās daļas 4. punktu, Izglītības likuma 17. panta trešās daļas 19. punktu, Ādažu novada pašvaldības domes 2022. gada 23. marta nolikuma Nr. 9 “Ādažu novada pašvaldības pedagoģiski medicīniskās komisijas nolikums” 13. punktu, kā arī Finanšu komitejas 21.05.2025. atzinumu, Ādažu novada pašvaldības dome

**NOLEMJ:**

1. Slēgt uzņēmuma līgumu ar Pedagoģiski medicīniskās komisijas locekļiem par pakalpojuma sniegšanu viņu atvaļinājuma periodā, nosakot atlīdzību par darbu šādā apmērā:
   1. komisijas priekšsēdētājam – 47,00 *euro* (t.sk., nodokļi) par vienu bērnu;
   2. pārējiem komisijas locekļiem – 30,00 *euro* (t.sk., nodokļi) par vienu bērnu.
2. Centrālās pārvaldes Izglītības un jaunatnes nodaļai kontrolēt lēmuma izpildi.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU